बुढासुब्बा गोल्डकप : पुलिससँग भिड्दै केएफटीसी झापा
सुनसरीको धरान रंगशालामा जारी बुढासुब्बा गोल्डकप फुटबल प्रतियोगिता अन्तर्गत आज विभागीय टिम नेपाल पुलिस क्लब र झापाको काँकडभिट्टा फुटबल ट्रेनिङ सेन्टर भिड्दै छन् ।
सुनसरी — सुनसरीको धरान रंगशालामा जारी बुढासुब्बा गोल्डकप फुटबल प्रतियोगिता अन्तर्गत आज विभागीय टिम नेपाल पुलिस क्लब र झापाको काँकडभिट्टा फुटबल ट्रेनिङ सेन्टर भिड्दै छन् ।दिउँसो ३ बजे सुरु हुने खेलमा नेपाल पुलिस क्लब बुढासुब्बा गोल्डकपको सवर्वाधिक पाँच पटकको उपाधि विजता हो भने एघार पटक फाइनल पुग्ने टोली हो । आजको विजेताले आगमी बुधबार हुने पहिलो सेमिफाइनलमा भारतको युनाइटेड कर्स्याङ फुटबल क्लब युकेएफसीसँग प्रतिस्पर्धा गर्नेछ । भद्रपुर झापा गोल्डकपमा चर्च ब्वाइज क्लबसँग पराजित भएर बुढासुब्बा गोल्डकप खेल्न लागेको पुलिसको कप्तानी जुमानु राईले सम्हाल्ने छन् । पुलिस क्लबबाट अनुभवी खेलाडी भोला सिलवाल, सुमन सुवेदी, सन्तोष हेमरन, बुद्ध लामा, हेम तामाङ, मानबहादुर परियार लगायतका खेलाडी खेल्ने छन् । काँकडभिट्टाले ३ जना विदेशी खेलाडी मैदानमा उतार्ने तयारी गरेको छ । गिल्सन कन्दङ्वाको कप्तानीमा रहेको काकडभिटाबाट अधिकांश ए डिभिजन खेलाडीहरूले खेल्नेछन् । अनुभवी खेलाडी विश्वास श्रेष्ठ, निशान लिम्बू, मिलन राई सुशील राई, दिवस उराव पनि टिममा देखिने छन् । हिजो आइतबार भएको खेलमा सलार्हीको वाग्मती युवा क्लबलाई १–० गोल अन्तरले पराजित गर्दै क्यामरुनी क्लब एभिनियर एफसी सेमिफाइनल प्रवेश गरिसकेको छ ।